钦定古今图书集成/明伦汇编/人事典/第081卷 > 册府元龟 > 《感应》
## 钦定古今图书集成/明伦汇编/人事典/第081卷 > 册府元龟 > 《感应》

《书》曰：“惟德动天。”又曰：“至𫍯感神。”是知为善者降祥，好
谦者受福，天人相与之际，交感䜣合，如律之命，吕云
之从龙，未尝斯须而不应也。故古者圣贤之君莫不
通三统之要，重万灵之命，思惟往古，穷极至治，兢兢
业业，罔敢暇豫，德之盛也，合于天地，诚之至也，通于
幽明。神以知来，聪以知远，善行无迹，有开必先，则感
而应之乃自然之理也。乃若商汤桑林之祷大雨斯
降汉武竹宫之祀神光屡烛宣帝建祖庙而白鹤集
元宗封泰山而劲风止策书所纪其流实繁斯皆清
衷元感灵贶昭答高明听卑若响之应也。董仲舒有
言曰：“王者修五常之道故受天之祜而享鬼神之灵
德施于方外延及群生也。”岂不韪与。